b'\n_START_ARTICLE_\nNebirirav I.\n_START_SECTION_\nVladanje\n_START_PARAGRAPH_\nTorinski seznam kraljev mu pripisuje 26 let vladanja. Nasledil ga je soimenjak Nebirirav II., ki bi lahko bil njegov sin. Vsi odkriti Nebiriravovi pe\xc4\x8dati so izdelani  iz gline ali emajla in ne iz lojevca, kot je bilo obi\xc4\x8dajno. To ka\xc5\xbee, da med njegovo vladavino ni bilo nobene rudarske odprave v Vzhodno pu\xc5\xa1\xc4\x8davo. Dva njegova pe\xc4\x8data sta bila najdena v Li\xc5\xa1tu, ki je takrat spadal v kraljestvo Hiksov. Najdba bi lahko kazala na diplomatske stike med tebansko dinastijo in Hiksi med Nebiriravovo vladavino, vendar to ni dokazano.\n_START_SECTION_\nDokazi\n_START_PARAGRAPH_\nRazen na \xc5\xbee omenjenem Torinskem seznamu kraljev in pe\xc4\x8datih je Nebirirav znan predvsem z Juridi\xc4\x8dne stele, dobro znanega administrativnega dokumenta iz prvga leta njegovega vladanja, ki je zdaj v Kairskem muzeju (JE 52453). V Kairskem muzeju je tudi bakreno bodalo (JE 33702) z njegovim prestolnim imenom, ki ga je v poznih 1890. letih odkril Flinders Petrie na pokopali\xc5\xa1\xc4\x8du v Huju. Nebirirav je skupaj z boginjo Maat upodobljen na majhni steli, ki je del egip\xc4\x8danske zbirke v Bonnu._NEWLINE_Nebiriravovo prestolno ime Sevad\xc5\xbeenre (skupaj s pridevkoma \xc2\xbbdobri bog\xc2\xab in \xc2\xbbupravi\xc4\x8denec\xc2\xab) je zapisano na podstavku bronastega kipca boga Harpokrata, ki je zdaj v Kairskem muzeju (JE 38189). Ob njem so tudi druga kraljevska imena. Imeni  Ahmoz in Binpu pripadata verjetno princema iz Sedemnajste dinastije, ki je kmalu zatem nasledila \xc5\xa0estnajsto dinastijo. Na kipcu je tudi napis \xc2\xbbdobri bog Neferkare, upravi\xc4\x8denec\xc2\xab za katerega na splo\xc5\xa1no velja, da je prestolno ime Nebiriravovega domnevnega sina in naslednika Nebirirava II. Kipec ni iz Nebiriravovega obdobja, saj so Harpokratov kult uvedli \xc5\xa1ele v ptolemajskem obdobju pribli\xc5\xbeno 1500 let po smrti oseb, omenjenih na kipcu.'